དེ་ནས་སྟོན་པ་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།དང་པོ་ཉེས་གསུམ་གསོ་བའི་སྐབས་བསྟན་པ།།རླུང་དང་མཁྲིས་པ་བད་ཀན་གསུམ་དུ་བཤད།།དེ་ལ་རླུང་ནི་ནད་ཀུན་འཁྲུག་པའི་རྒྱུ།།སྣ་འདྲེན་མཇུག་སྡུད་འཐོར་དང་ཁྱབ་པར་བྱེད།།རང་རྒྱུད་གདུག་ཅིང་ནད་མང་རྩུབ་པའི་ཕྱིར།།ཐོག་མར་རླུང་གི་བཅོས་ཐབས་བཤད་པར་བྱ།།ཀྱེ་དྲང་སྲོང་ཆེན་པོ་མ་ཡེངས་གུས་པས་ཉོན།།རླུང་གི་ནད་ལ་རྒྱུ་རྐྱེན་དབྱེ་བ་དང་།།རྟགས་དང་བཅོས་ཐབས་རྣམ་པ་ལྔ་ཡིས་བསྟན།།རྒྱུ་ནི་མ་རིག་ལས་བྱུང་འདོད་ཆགས་ཀྱིས།།བསྐྱེད་རླུང་མཚན་ཉིད་དྲུག་ལྡན་ཐ་མལ་གནས།།དེ་རྐྱེན་ཁ་དང་ཡང་རྩུབ་བསྟེན་དྲགས་དང་།།ཆགས་པས་དུབ་དང་ལྟོ་དང་གཉིད་ཆགས་དང་།།ལྟོ་སྟོང་ལུས་ངག་བྱ་བ་དྲག་ཤུལ་དང་།།ཁྲག་མང་ཟགས་དང་འཁྲུ་སྐྱུགས་དྲག་པོས་བཏབ།།བསེར་བུས་བུས་དང་ག་ཆད་ངུས་པ་དང་།།མྱ་ངན་སེམས་ལས་ཁ་ཡི་ལས་ཆེས་དང་།།བཅུད་མེད་ཁ་ཟས་ཡེན་ལ་གཏད་པ་དང་།།ཤུགས་བཀག་པ་དང་ནན་གྱིས་བཙིར་བ་ཡི།།རྐྱེན་དེས་དང་པོར་རང་གནས་འཕེལ་ཞིང་གསོག།རང་གི་ནུས་སྟོབས་རྒྱས་ནས་རྐྱེན་ཕྲད་སློང་།།རྐྱེན་དྲག་གསོག་ལྡང་དུས་གཅིག་བྱེད་པའང་ཡོད།།ལངས་ནས་འཇུག་སྒོ་དྲུག་ཞུགས་རང་རྟགས་སྟོན།།བདེ་མེད་རླུང་ནད་དྲུག་ཅུ་རྩ་གསུམ་འབྱུང་།།དེ་ལ་དབྱེ་ན་སྤྱི་དང་བྱེ་བྲག་གཉིས།།སྤྱི་ལ་དབྱེ་ན་རིགས་དང་གནས་སུ་སྦྱར།།རིགས་ནི་གཞན་རྒྱུད་ལོག་པའི་ལམ་ཞུགས་པ།།རླུང་ནད་ཨ་ཝརྟ་དང་ད་རྒན་གཉིས།།འགྲམ་པ་ཉམས་དང་ལྕེ་ལྡིབ་ཕྱོགས་གཅིག་གུག།རྩ་འཛིན་གཞོགས་ཕྱེད་སྐམས་དང་ལུས་ཀུན་སྐམས།།ཤིང་རེངས་དཔུང་འཇའ་བི་ཤ་ཙེ་དང་ནི།།སྲ་འཐེང་དང་ནི་བརླ་རེངས་ཅེ་སྤྱང་མགོ།ཚེར་མ་གཟུགས་འཁུམས་ཁ་ལི་རྐང་བརྩེ་དང་།།རྐང་པ་ཚ་བ་ཞེས་བྱ་ཉི་ཤུར་བཤད།།མདོར་བསྡུས་རེངས་འཁུམས་སྐམས་དང་སྦོས་པ་དང་།།འཕྱེས་གཟེར་འཕྱོས་དང་བོག་པ་བརྒྱད་དུ་བསྡུ།།གནས་ནི་རང་རྒྱུད་གནོད་བྱ་ལ་ཞུགས་པ།།ལྤགས་གྲམ་ཤར་རྒྱས་རྩ་རུ་རྒྱུ་བ་དང་།།རུས་ལ་ཞེན་དང་དོན་བབས་སྣོད་དུ་ལྷུང་།།དབང་པོ་ལྔ་ལ་མེ་ཏོག་ཤར་བ་འོ།།དེ་ལ་དང་པོ་ལྤགས་ལ་གྲམ་པ་གཅིག།གཉིས་པ་ཤ་དང་ཚིལ་ལ་ཞུགས་པ་གཉིས།།གསུམ་པ་རྩ་ཆུ་ཁྲག་ལ་ཞུགས་པ་གསུམ།།བཞི་པ་རུས་ཚིགས་རྐང་དང་བཅུད་ཞུགས་བཞི།།ལྔ་པ་གློ་སྙིང་མཆིན་མཆེར་མཁལ་ཞུགས་ལྔ།།དྲུག་པ་ཟས་དང་མ་ཞུ་ཞུ་བའི་གནས།།མཁྲིས་པ་བཤང་གཅི་མངལ་དུ་ཞུགས་པ་བདུན།།དབང་པོ་མགོ་མིག་རྣ་བ་སྣ་སོ་དང་།།ཀུན་ལ་ཞུགས་དང་ཉི་ཤུ་བརྒྱད་དུ་བཤད།།མདོར་བསྡུས་མགོ་རླུང་སྙིང་རླུང་གློ་རླུང་དང་།།མཆིན་རླུང་ཕོ་རླུང་ལོང་རླུང་མཁལ་རླུང་བདུན།།བྱེ་བྲག་དབྱེ་བ་སྲོག་འཛིན་གྱེན་རྒྱུ་དང་།།ཁྱབ་བྱེད་མེ་མཉམ་ཐུར་སེལ་རྐྱང་པ་ལྔ།།བད་ཀན་མཁྲིས་པར་འདྲེས་པས་བཅུ་རུ་བཤད།།བརྟག་པའི་ཐབས་ལ་རྣམ་པ་གསུམ་ཡིན་ཏེ།།སློང་བ་རྒྱུ་ཡི་སྒོ་ནས་བརྟག་པ་དང་།།མཚན་ཉིད་རྟགས་ཀྱི་སྒོ་ནས་བརྟག་པ་དང་།།ཕན་གནོད་གོམས་པའི་སྒོ་ནས་བརྟག་པ་འོ།།དང་པོ་སློང་བ་རྒྱུ་ལ་བརྟག་པ་ནི།།གོང་གི་ཟས་དང་སྤྱོད་ལམ་རྐྱེན་རྣམས་ཀྱིས།།བསླང་ནས་ན་ན་རླུང་ལས་གཞན་མི་སྲིད།།དེ་ཕྱིར་དང་པོ་རྒྱུ་བརྟག་གཅེས་པ་ཡིན།།མཚན་ཉིད་རྟགས་ལ་སྤྱི་དང་བྱེ་བྲག་གཉིས།།སྤྱི་རྟགས་རྩ་ནི་སྟོང་ལ་རྐྱལ་བ་དང་།།ཆུ་ནི་ཆུ་འདྲ་དངས་ལ་ལོག་རྗེས་སླ།།འགྲོ་འདོད་ཤུས་འདེབས་ཤེས་པ་ཡང་ལ་འཕྱོ།།མགོ་བོ་ཟི་འཁོར་རྣ་བ་འུར་ལ་འཁྲོག།ལྕེ་སྐམ་དམར་རྩུབ་ཁ་རོ་བསྐ་བ་བྲོ།།གཟེར་འཕོ་གྲང་འདར་འགུལ་ཁྱབ་ཟུག་དང་སྙོམ།།རེངས་འཁུམས་བྱེ་ཆག་འབྱིན་དང་དཀྲིས་སྙམ་བྱེད།།འགུལ་ན་ཟུག་ཆེ་སྤུ་བརྩེ་ཕྲུམ་བསེར་ཁྱེར།།གཉིད་མེད་གཡལ་འདར་རྨྱང་འདོད་ཚིག་པ་ཟ།།དཔྱི་རྐེད་རུས་ཚིགས་མ་ལུས་བརྡུངས་སྙམ་བྱེད།།ལྟག་པ་བྲང་དང་མུར་འགྲམ་ཟུག་ཅིང་གཟེར།།རླུང་གསང་རྣམས་ནི་ཁ་བྱེ་མནན་ན་ན།།སྟོང་སྐྱུགས་བྱེད་ཅིང་ཐོ་རངས་ལྦུ་གསོབ་ལུ།།སྦོ་འཁྲོག་དགོངས་དང་ཐོ་རངས་ཞུ་རྗེས་ན།།བྱེ་བྲག་བརྟག་པ་རླུང་གིས་སྒུར་པོར་བསྡུས།།འཁུན་ཞིང་དྲན་མེད་མིག་ཧར་དབུགས་འབྱིན་དཀའ།།དེ་མིན་རླུང་ནད་ཨ་ཝརྟ་ནར་བཤད།།ད་རྒན་ཕྱིར་དགྱེ་བྲང་འབུར་གཉའ་བ་བསྟུངས།།ལྟག་པ་དགྱེ་ལ་སོ་འཆའ་ལྦུ་བར་སྐྱུག།མགོ་དང་འགྲམ་པ་རྒྱབ་ན་སྐད་མི་ཕྱིན།།མིག་ཧར་གཡལ་འབྱུང་རྩིབ་ལོགས་གཉིས་སུ་ཟུག།ད་རྒན་ནང་གུག་ན་ཚུལ་དེ་འདྲ་ལ།།སྐེ་བསྟུངས་བྲང་དུ་བསྡུས་ཏེ་རོ་སྟོད་འབུར།།འགྲམ་པ་ཉམས་པ་འཐམས་འཕྱང་འབྱེད་འཛུམ་ཉམས།།ལྕེ་ལྡིབ་བཟའ་བཏུང་སྨྲ་དཀའ་ལྐུགས་ལྡིབ་ཐེན།།གཞོགས་གཅིག་གུག་པ་ཁ་ཡོ་མགོ་བོ་འདར།།ཚིགས་ཐོགས་མིག་རེངས་དྲན་ཉམས་གཉིད་ལོག་དངངས།།རྩ་འཛིན་རླུང་ཁྲག་སྤྱི་བོའི་རྩར་ཞུགས་ཏེ།།ནད་ཚབས་དྲག་ལ་སྤྱི་གཙུག་ཤ་མདོག་ནག།གཞོགས་ཕྱེད་སྐམས་པ་ཚོར་མེད་བྱ་བ་ཉམས།།ལུས་ཀུན་སྐམས་པ་ཐམས་ཅད་དེ་དང་འདྲ།།ཤིང་རེངས་དགྱེ་དགུ་མི་ཤེས་ཤིང་ལྟར་རེངས།།དཔུང་འཇའ་ཕྲག་ཞུགས་འདེགས་སོགས་བྱ་ཉམས་ན།།བི་ཤ་ཙེ་ནི་ལག་སོར་བྱ་བ་ཉམས།།སྲ་འཐེང་བརླ་ནང་ཆུ་བ་ལ་ཞུགས་པས།།འགྲོ་འདར་ཚིགས་ལྷོད་འཐེང་ཞིང་རྐང་པ་འཕྱེས།།བརླ་རེངས་བད་ཀན་ཚིལ་འཕེལ་བརླ་རུས་ཞེན།།གྲང་ཞིང་ཚོར་མེད་འདེགས་དཀའ་ལྕི་བ་འོ།།རླུང་ཁྲག་པུས་མོར་སྐྲངས་པ་ཅེ་སྤྱང་མགོ།ལོང་མོར་ཞུགས་པ་རླུང་ནད་ཚེར་མ་སྟེ།།རྟིང་ཆུར་ཞུགས་ན་བྱིན་རེངས་གཟུགས་འཁུམས་ཡིན།།གཟུགས་འཁུམས་བི་ཤ་ཙེ་འདོམ་ཁ་ལིར་བཤད།།རྐང་པ་བརྩེ་བ་རྐང་བརྩེ་ཞེས་བྱ་སྟེ།།རྐང་པ་ཚ་བ་དྲོད་བཅས་འགྲོ་ཚེ་ཚ།།མདོར་བསྡུས་རེངས་འཁུམས་དགྱེ་དགུ་བརྐྱང་བསྐུམ་ཉམས།།སྐམས་པ་ཚོར་མེད་བྱ་ཉམས་ཤ་ལྤགས་འབྱར།།སྦོས་པ་གཡོ་ཞིང་སྐྲངས་ལ་འཕེལ་འབྲི་བྱེད།།འཕྱེས་པ་སྨད་བཤལ་རྐང་པ་ལྕི་ལ་བེམ།།གཟེར་བ་ཀར་ཟུག་ནད་དྲག་ངེས་མེད་འཕོ།།འཕྱོས་པ་གཉིད་མེད་མང་སྨྲ་ངུ་བྲོ་དགོད།།ལྐུགས་པ་སྟོབས་དང་དྲན་ཉམས་སྨྲ་མི་ཤེས།།གནས་དང་སྦྱར་ན་ལྤགས་ལ་རླུང་གྲམ་པ།།གས་སྙམ་རེག་པ་རྩུབ་ལ་བརྩེ་བ་ཡིན།།ཤར་ཞུགས་སྐྲངས་རྩུབ་མདོག་འགྱུར་འབྲུམ་པ་འབྱུང་།།ཚིལ་ཞུགས་ཡིད་འཆུས་ལུས་སྐྲངས་རྨེན་བུ་སྐྱེད།།རྩར་ཞུགས་རྩ་དེ་སྟོང་ལ་སྦོམ་པོར་སྐྲངས།།ཁྲག་ཞུགས་གཉིད་ཆེ་རྩ་དམར་མདོག་མི་སྡུག།ཆུ་བར་ཞུགས་པ་ཞ་རེངས་འཐེང་པར་བྱེད།།རུས་ཞུགས་ཟུག་ཆེ་ཤ་སྐམས་ཉམ་སྟོབས་འཛད།།ཚིགས་ཞུགས་སྟོང་སྦོབ་སྐྲངས་ནས་ད་རྒན་འགྱུར།།རྐང་ཞུགས་གཉིད་མེད་དཀྲིས་སེམ་བཙིར་ན་ཕན།།ཁུ་བར་ཞུགས་པ་སྐམ་མམ་མདོག་འགྱུར་ལུག།སྙིང་ཞུགས་སྟོད་གང་ཤུས་འདེབས་ཤེས་པ་འཕྱོ།།གློར་ཞུགས་བྱད་སྐྲངས་མི་ཁོགས་ལྦུ་གསོབ་ལུ།།མཆིན་ཞུགས་བཀྲེས་དུས་གཡལ་མང་འཕྱོངས་ནས་ན།།མཆེར་ཞུགས་ལུས་སྐྲངས་སྦོ་འཁྲོག་སྟེང་དུ་གཟེར།།མཁལ་ཞུགས་མཁལ་རྐེད་ན་ཞིང་རྣ་བ་འོན།།ཟས་ལ་རླུང་ཞུགས་ཁ་ཟས་ཟོས་རྗེས་ན།།མ་ཞུའི་གནས་ཞུགས་སྒྲེག་སྐྱུག་ཡི་ག་འགག།སྦོ་འཁྲོག་སྐོམ་དད་ཆེ་ལ་དབུགས་མི་བདེ།།ཞུ་བའི་གནས་ཞུགས་གཟེར་ཞིང་སྦོ་འཁྲོག་བྱེད།།བཤང་འགག་ཆུ་སྲི་རྐེད་པ་མཇུག་ཏོ་ན།།མཁྲིས་ཞུགས་སྦོ་གཟེར་འཇུ་དཀའ་མིག་སྤྲིན་སེར།།བཤང་ཞུགས་རླུང་འཁྱིལ་རྟུག་སྐམ་སྒྲ་བཅས་འཁྲུ།།གཅིན་ཞུགས་ལྒང་པ་བསིལ་སྦོ་སྲི་འམ་སྙི།།མངལ་ཞུགས་འབུར་འདྲིལ་མངལ་ཁྲག་སྡོམ་མམ་འཛག།མགོར་ཞུགས་མགོ་འཁོར་ཟི་འཁྱོམ་བརྟད་མི་ཚུགས།།མིག་ཞུགས་རྩ་དམར་ལུག་སྙམ་བསེར་བུ་གནོད།།རྣ་བར་ཞུགས་པ་འུར་འཁྲོག་སྟོང་སྙམ་གཟེར།།སྣར་ཞུགས་སྣ་འགག་ཆུ་འཛག་དྲི་མི་ཚོར།།སོར་ཞུགས་བེར་བ་ལངས་ནས་ན་ཞིང་སྐྲངས།།ལུས་ཀུན་ཞུགས་པ་ཀུན་ཁྱབ་སྤྱི་རྟགས་འདྲ།།མདོར་བསྡུས་མགོ་རླུང་མགོ་འཁོར་རྣ་བ་འུར།།སྐྱུག་ཅིང་ལངས་ན་འགྱེལ་བུབ་ཕྱི་ཡུལ་འཁྱོམ།།སྙིང་རླུང་ལུས་འདར་སྟོད་རྒྱངས་ཤེས་པ་འཁྲུལ།།སྨྲ་འཆལ་མགོ་འཁོར་གཉིད་ཆུང་ཤུ་ཡིས་འདེབས།།གློ་རླུང་གཉིད་ཆུང་ཁོགས་དཀའ་ལྦུ་གསོབ་ལུ།།ལུས་རྒྱངས་སྐྱུག་དང་མིག་སྐྲངས་ནུབ་གློ་མང་།།མཆིན་རླུང་སྒྲེག་ཅིང་སྟོད་གཟེར་བཤུལ་ཤ་ན།།ཁ་ཟས་ཡི་གར་མི་འོང་མིག་མི་གསལ།།དགོངས་དང་ཐོ་རངས་མཆིན་པ་འཕྱོང་ཐག་ཆད།།ཕོ་རླུང་དབུགས་རྒོད་སྦོ་ལ་སྟོང་སྒྲེག་བྱེད།།ཕོ་བ་འབྲབ་སྙམ་ཟོས་རྗེས་བདེ་བར་མངོན།།ལོང་རླུང་སྦོ་འཁྲོག་འཁྲུ་དང་འོག་རླུང་མང་།།མཁལ་རླུང་མཁལ་རྐེད་ན་ཞིང་རྣ་བ་འུར།།ནང་ཚེགས་རླུང་ནད་རྣམ་ལྔ་ནད་གྱུར་རྟགས།།སྲོག་རླུང་ཟས་རྩུབ་སྨྱུང་དང་དྲག་ཤུལ་ལས།།ཤུགས་བཀག་བཙིར་བས་འཁྲུགས་ཏེ་མགོ་བོ་འཁོར།།སྙིང་འཕྱོས་དབུགས་སྡུད་དཀའ་ཞིང་མིད་མི་ཐུབ།།སྟོང་རྒྱུ་སྒྲེག་སྐྱུག་བཀག་དང་ངུ་དགོད་དྲགས།།ཁུར་ལྕི་བཏེག་པས་འཁྲུགས་ཏེ་དིག་ཅིང་ལྐུགས།།སྨྲ་དཀའ་སྟོབས་ཆུང་ཁ་ཡོ་དྲན་པ་ཉམས།།ཁྱབ་བྱེད་འགྲོ་འདུག་རྩེད་མོ་དྲགས་པ་དང་།།འཇིགས་དང་ཡི་མུག་ཁ་ཟས་རྩུབ་པས་འཁྲུགས།།སྙིང་སྤྱུགས་བརྒྱལ་འབོག་མང་དུ་སྨྲ་བ་དང་།།འགྲོ་འདོད་འཇིགས་སྐྲག་མི་སྙན་ཚིག་གིས་སློང་།།མཉམ་གནས་འཇུ་དཀའི་ཟས་དང་ཉིན་གཉིད་ཀྱིས།།འཁྲུགས་པས་ཕོ་བ་གྲང་ཞིང་ཟས་མི་ལེན།།སྐྱུག་ཅིང་ཁ་ཟས་མི་འཇུ་གསུས་ཁྲག་འདྲེས།།ཐུར་སེལ་བཤང་གཅི་ཕྱེན་དང་ཁུ་བ་ཡི།།ཤུགས་བཀག་བཙིར་བས་འཁྲུགས་ཏེ་རུས་མིག་ཁོལ།།ཡན་ལག་འཁྲུལ་འཕྱེས་དབུགས་ངན་དྲི་ཆུ་སྡོམ།།དེ་དག་གང་ཡང་མཁྲིས་པར་འདྲེས་པ་ཡིས།།ཚ་བ་སྐྱེ་ཞིང་མིག་ཆུ་སེར་བར་བྱེད།།བད་ཀན་འདྲེས་པས་ལྕི་བསིལ་རྨོངས་པར་འགྱུར།།ཕན་གནོད་བསྟེན་པའི་སྒོ་ནས་བརྟག་པ་ནི།།ཤ་ཆང་བུར་མར་དྲོད་བཅུད་བསྟེན་པ་དང་།།བསྐུ་མཉེ་མེ་ཉིས་དྲོས་ཤིང་འགྲངས་ན་བདེ།།ཆུ་གྲང་བ་དར་ལོ་ཤུར་གཡེར་མ་ཇ།།བཀྲེས་སྐོམ་གྲངས་དང་སྨྲ་རྗོད་ཉལ་པོ་དང་།།གཉིད་ཆག་སེམས་ལས་གནོད་པས་རླུང་དུ་ཤེས།།མདོར་བསྡུས་དང་པོ་ཟས་སྤྱོད་གནོད་པས་བསླང་།།བར་དུ་རྩ་སྟོང་ཆུ་དངས་གཡལ་འདར་རྨྱང་།།སྤུ་བརྩེ་དགོངས་དང་ཐོ་རངས་ཞུ་རྗེས་ན།།ཐ་མ་བསིལ་གནོད་དྲོད་བཅུད་ཕན་འགྱུར་བ།།ནད་གང་ཡིན་ཡང་རླུང་གི་མི་འགྱུར་རྟགས།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།སྤྱི་ལ་བཅོས་ཐབས་ཟས་སྤྱོད་སྨན་དཔྱད་བཞི།།དང་པོ་ཟས་ཀྱི་སྒོ་ནས་བཅོས་པ་ནི།།ཟྭ་དང་བཙོང་སྒོག་ཟན་སྐམ་རུས་ཚོད་དང་།།ལུག་ཤ་རྟ་བོང་འཕྱི་བ་མི་ཡི་ཤ།ལོ་ཡིབ་བུ་རམ་མར་རྙིང་འབྲུ་མར་དང་།།ཟན་དྲོན་འོ་མ་ཆང་དང་བུར་ཆང་སོགས།།དྲོ་ཞིང་སྣུམ་བཅུད་ཟས་ཀྱིས་བཅོས་པར་བྱ།།གཡེང་བ་མེད་པའི་མུན་ཁུང་དྲོ་བའི་གནས།།གོས་མཐུག་གཉིད་ལོག་སྙན་ཚིག་སྨྲ་བ་དང་།།ཡིད་དུ་འོང་བའི་གྲོགས་ཀྱིས་བཅོས་པར་བྱ།།གནོད་ཅིང་སྐྱེད་པའི་ཟས་སྤྱོད་དུས་ཀུན་སྤང་།།སྨན་ནི་ཁུ་བ་ཆང་དང་འདོན་སྦྱོར་དང་།།ཕྱེ་མ་སྨན་མར་ལྔ་ལས་དང་པོ་ནི།།སྲེ་ལོང་སོགས་ཡུ་གཞུག་ཆུང་བསྡུས་ཁུ་འམ།།རུས་པ་སྣ་ཚོགས་བསྡུས་ཁུར་སྤོད་བཏབ་བཏང་།།རླུང་ནད་མ་ལུས་ཀུན་ལ་ཕན་པ་ཡིན།།ཤ་མར་བུར་རྙིང་ཆང་དུ་བསྡུས་པའི་ཐང་།།རླུང་ནད་ཀུན་སེལ་མཆོག་ཏུ་སོ་ལ་ཕན།།ཛཱ་ཏི་ཁ་རུ་ཚ་དང་ཤིང་ཀུན་བཏབ།།སྙིང་དང་སྲོག་རྩར་ཞུགས་པའི་རླུང་རྣམས་སེལ།།ལུག་མགོ་ལོ་གསུམ་ལོན་པའི་བསྡུས་ཁུ་